**VÝZVA NA PREDLOŽENIE PONUKY**

v zmysle § 117 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj „zákon o VO“)

|  |  |
| --- | --- |
| Názov verejného obstarávateľa | **Slovenská konsolidačná, a.s.**  |
| IČO | 35776005 |
| Poštová adresa | Cintorínska 21, 814 99 Bratislava |
| Kontaktná osoba | **Ing. Stella Ondrušová,** email: sondrusova@konsolidacna.sk,Tel.: 02/57 289 422  |
| Kontaktná osoba | Ing. Ivan Sojka, email: isojka@konsolidacna.sk, Tel.: 0904/922 992 |

1. **Predmet zákazky:**

Predmetom zákazky je poskytnutie služieb súvisiacich s auditom riadnej individuálnej účtovnej závierky Slovenskej konsolidačnej, a.s. (ďalej aj „SK, a.s.“ alebo „spoločnosť“ alebo „verejný obstarávateľ“) k 31.12.2020,  k 31.12.2021, k 31.12.2022 a k 31.12.2023 v nasledovnom rozsahu:

1. Audit riadnej individuálnej účtovnej závierky za rok 2020, za rok 2021, za rok 2022 a za rok 2023
2. Poskytovanie maximálne 150 hodín konzultačných a poradenských služieb na obdobie 48 mesiacov.
3. **Opis predmetu zákazky:**

**2.1. Audit riadnej individuálnej účtovnej závierky**

Požadovaný rozsah plnenia:

1. Audit riadnej individuálnej účtovnej závierky zostavený za účtovné obdobie roku 2020, roku 2021, roku 2022 a roku 2023,
2. Overenie súladu výročnej správy vyhotovenej za obdobie roku 2020, roku 2021, roku 2022 a roku 2023 s riadnou individuálnou účtovnou závierkou za rok 2020, rok 2021, rok 2022 a rok 2023,
3. Vydanie správ audítora za rok 2020, rok 2021, rok 2022 a rok 2023 o overení riadnych individuálnych účtovných závierok za jednotlivé účtovné obdobia a o overení súladu výročných správ s príslušnou riadnou individuálnou účtovnou závierkou v súlade s § 27 zákona č. 423/2015 Z.z. zákona o štatutárnom audite v znení neskorších predpisov (ďalej len „zákon o štatutárnom audite“),
4. Vydanie dodatkov správy audítora, v ktorých uvedie informácie a vyjadrí svoj názor na údaje vo výročných správach v zmysle zákona č. 431/2002 Z.z. o účtovníctve v znení neskorších predpisov (ďalej len „zákon o účtovníctve“) v prípade, ak spoločnosť vypracuje výročné správy až po dátume vydania správy audítora,
5. Vypracovanie listu odporúčaní za rok 2020, rok 2021, rok 2022 a rok 2023 pre vedenie spoločnosti v prípade, ak audítor v rámci auditu riadnej individuálnej účtovnej závierky za rok 2020, rok 2021, rok 2022 a rok 2023 zistí nedostatky alebo ak o to spoločnosť požiada,
6. Predloženie priebežnej správy audítora po ukončení zmluvne dohodnutej etapy overovania účtovných dokladov a účtovných operácií súvisiacich s príslušným účtovným obdobím.
	1. **Poskytovanie maximálne 150 hodín konzultačných a poradenských služieb na obdobie 48 mesiacov**

Poradenstvo bude zamerané najmä na dodržiavanie zákona o účtovníctve, Opatrenia MF SR č. 23054/2002-92, ktorým sa ustanovujú podrobnosti o postupoch účtovania a súvisiacich právnych predpisov a bude poskytované v maximálnom rozsahu 150 hodín na obdobie trvajúce 48 mesiacov odo dňa účinnosti zmluvy o poskytovaní služieb.

Požadovaný rozsah plnenia:

Na základe požiadaviek SK, a.s. audítor poskytne konzultačné a poradenské služby najmä z oblasti účtovníctva a výkazníctva. V súvislosti s plnením predmetu zákazky sa budú uskutočňovať najmä konzultácie súvisiace s analýzou a uplatňovaním prípadných legislatívnych zmien v podmienkach SK, a.s. a konzultácie k vybraným účtovným prípadom aktuálneho obdobia. Konzultácie budú poskytované formou operatívnych stretnutí v sídle SK, a.s., telefonických a e-mailových konzultácií.

1. **Cenová ponuka:**

V nadväznosti na uvedené si Vás dovoľujeme požiadať o predloženie cenovej ponuky na celý predmet zákazky opísaný v bodoch 1. a 2. tejto Výzvy.

***Cenová ponuka musí obsahovať:***

* 1. Cenovú ponuku predloženú v zmysle **Prílohy č. 1.**
	2. Čestné prehlásenie o vykonanom audite za obdobie rokov 2016 – 2019 s uvedením všetkých subjektov (obchodné meno, sídlo, IČO), nakoľko verejný obstarávateľ požaduje od uchádzačov praktické skúsenosti s poskytovaním audítorských a poradenských služieb, najmä u subjektov verejnej správy.
	3. Verejný obstarávateľ požaduje preukázať, že uchádzač je odborne a kapacitne spôsobilý vykonávať požadovaný rozsah služieb a má praktické skúsenosti v predmete zákazky rovnakého alebo podobného charakteru prostredníctvom odborne kvalifikovaných osôb, a to predložením dokladov vo forme kópie (skenu):
1. minimálne dvoch osôb s platnou audítorskou licenciou, vydanou v zmysle § 8 ods.1 alebo § 72 zákona o štatutárnom audite, z čoho jedna bude uvedená ako kľúčový audítorský partner v zmysle §2 ods.14 tohto zákona. Od uvedenej osoby sa vyžaduje aby mala celkovú odbornú prax minimálne 5 rokov a u kľúčového audítorského partnera 10 rokov,
2. minimálne troch osôb – asistentov audítora. Od každej uvedenej osoby sa vyžaduje aby mala celkovú odbornú prax minimálne 2 roky.

Odbornú prax osôb uchádzač preukáže prostredníctvom ich životopisov. Predložený životopis každej osoby musia minimálne obsahovať: meno a priezvisko príslušnej osoby, pracovnú skúsenosť, vrátane názvu zamestnávateľa, pracovná pozícia a obdobie pôsobenia v danej funkcii (od – do, mesiac/rok).

* 1. Kópiu (sken) platne uzavretej zmluvy o poistení zodpovednosti za škodu, ktorá by mohla vzniknúť v súvislosti sa auditom. V zmysle § 28 ods.3 zákona o štatutárnom audite audítor a audítorská spoločnosť zodpovedajú za škodu spôsobenú pri výkone auditu.
	2. Doklad o oprávnení uchádzača poskytovať službu podľa § 32 ods. 1 písm. e) zákona o VO, ktorý zodpovedá predmetu zákazky,
	3. Čestné prehlásenie (sken) o skutočnosti, že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu v zmysle ustanovenia § 32 ods. 1 písm. f) zákona o VO. Čestné prehlásenie musí byť podpísané štatutárnym zástupcom uchádzača, alebo iným zástupcom uchádzača, ktorý je oprávnený konať v jeho mene.
1. **Kritériá na hodnotenie ponúk**:

Kritériom na hodnotenie ponúk je najnižšia cena za:

1. Audit riadnej individuálnej účtovnej závierky za rok 2020, rok 2021, rok 2022 a rok 2023 - *váha 80%*
2. Poskytovanie konzultačných a poradenských služieb súvisiacich s účtovníctvom (cena za 1 hodinu) - *váha 20%*
3. **Lehota na predkladanie ponúk:**

**3.1.2020**

1. **Forma a spôsob predloženia ponuky:**

Dovoľujeme si Vás požiadať o predloženie cenovej ponuky v zmysle **Prílohy č. 1.**

Ponuky žiadame doručiť e-mailom na adresu: obstaravanie@konsolidacna.sk

1. **Zmluvné podmienky:**

Prijatá cena zákazky je konečná a nemenná. Po vyhodnotení ponúk bude s víťazným uchádzačom uzavretá Zmluva o poskytovaní audítorských a poradenských služieb, ktorej návrh je uvedený v **Prílohe č. 2.**

1. **Miesto uskutočnenia predmetu zákazky:**

Cintorínska 21, 811 08 Bratislava

1. **Kontaktná osoba vo veciach obsahovej stránky predmetu zákazky:**

Ing. Stella Ondrušová, tel. 02/57 289 422, sondrusova@konsolidacna.sk

1. **Kontaktná osoba vo veciach procesu verejného obstarávania:**

Ing. Ivan Sojka, tel. 0904 922 992, isojka@konsolidacna.sk

1. **Dôvody zrušenia zadania zákazky:**

Ak nebola predložená ani jedna ponuka,

ak ani jeden z uchádzačov nesplnil podmienky výzvy,

ak ani jedna z ponúk nevyhovuje požiadavkám verejného obstarávateľa,

ak sa zmenili okolnosti, za ktorých bolo obstarávanie vyhlásené.

Verejný obstarávateľ si vyhradzuje právo odmietnuť všetky predložené ponuky.

1. **Ďalšie informácie verejného obstarávateľa:**

Schválenie úspešného uchádzača bude v zmysle stanov SK, a.s. predmetom rokovania Valného zhromaždenia SK, a.s. a v prípade jeho schválenia bude s úspešným uchádzačom uzatvorená zmluva o poskytovaní audítorských a poradenských služieb. Platnosť zmluvy je 48 mesiacov odo dňa jej účinnosti. Predčasné ukončenie zmluvy bude dohodou, výpoveďou alebo odstúpením od zmluvy s mesačnou výpovednou lehotou.

Verejný obstarávateľ neuzavrie zmluvu s uchádzačom, ktorý nespĺňa podmienky účasti podľa § 32 ods. 1 písm. e) a f) zákona o VO, alebo ak u neho existuje dôvod na vylúčenie podľa § 40 ods. 6 písm. f) zákona o VO. Ustanovenie § 11 zákona o VO tým nie je dotknuté.

**Príloha č. 1** – Cenová ponuka

**Príloha č. 2** – návrh Zmluvy o poskytovaní audítorských a poradenských služieb